**Република Србија – Влада - Координациона комисија**, Београд, коју заступа Бранко Ружић, Министар, председник Координационе комисије, (у даљем тексту: Координациона комисија),

и

**Удружење грађана "Мрежа инспектора Србије"**, Чачак, које заступа Драгоман Пауновић, председник Удружења грађана "Мрежа инспектора Србије", (у даљем тексту: Мрежа инспектора Србије),(у даљем тексту заједно: Споразумне стране)**,** закључују:

**СПОРАЗУМ О САРАДЊИ**

**Члан 1.**

Споразумне стране ће, у складу са својим делокругом и циљевима, остваривати сарадњу кроз континуирани дијалог, координацију и унапређење комуникације, размену информација и примера добре праксе, ефикасности и делотворности рада, као и активности на побољшању статуса инспектора у Републици Србији,а све у складу са важећим законодавством и добром праксом.

**Члан 2.**

Споразумне стране ће сарадњу остваривати:

* Учешћем у изради модела аката за вредновање рада инспектора
* Учешћем у изради модела аката и програма за побољшање статуса инспектора у Републици Србији
* Учешћем у изради модела аката и програма за побољшање људских и материјалних капацитета инспекција у Републици Србији
* Учешћем у припреми и дефинисању Програма обука за инспекторе
* Учешћем у припреми и дефинисању мера и активности за сарадњу са привредом, у циљу промоције система инспекција у Републици Србији
* Укључивањем у систем реформе инспекцијског надзора у Републици Србији
* Организовањем радних састанака, стручних скупова, презентација, предавања, обука и курсева
* Правовременом и континуираном разменом информација од обостраног и општег интереса, искустава и стручних савета.
* Учешћем представника Мрежа инспектора Србије у раду Координационе комисије и радне групе за поверене послове
* Подстицањем и развијањем сарадње и координације са другим државним органима и телима, приватним и невладиним сектором и међународним институцијама и организацијама
* Припремом и спровођењем заједничких пројеката
* Другим активностима којима се, на партнерским основама, остварују циљеви овог споразума или се доприноси томе

**Члан 3.**

Организовање активности којима се реализује сарадња споразумних страна, као и ближа права и обавезе у конкретној подели посла, могу бити уређена посебним протоколима и уговорима, у складу са овим споразумом.

**Члан 4.**

Полазећи од циљева сарадње, који су трајног карактера, овај споразум се закључује на неодређено време.

**Члан 5.**

Овај споразум сматра се закљученим када га потпишу Споразумне стране.

Споразум се може изменити сагласношћу воља Споразумних страна.

Споразум може бити раскинут заједничком вољом, односно споразумно или на образложен захтев једне од Споразумних страна у писаном облику, ако наступе такве околности које Споразумне стране доводе у неравноправан положај или битно повређују интерес једне споразумне стране.

**Члан 6.**

Овај споразум је сачињен у шест примерака, од којих по три припадају свакој споразумној страни.

Споразум почиње да се примењује даном потписивања.

У Андревљу,

23. новембар 2018. године

**КООРДИНАЦИОНА КОМИСИЈА УДРУЖЕЊЕ ГРАЂАНА**

**"Мрежа инспектора Србије"**

Бранко Ружић, Председник Драгоман Пауновић, Председник